b'\n_START_ARTICLE_\nOscar\n_START_SECTION_\nHistorie\n_START_PARAGRAPH_\nDen f\xc3\xb8rste Oscar-utdelingen fant sted under en bankett i Blossom Room i Hollywood Roosevelt Hotel 16. mai 1929. F\xc3\xb8r de f\xc3\xb8rste utdelingene ble vinnerne gitt ut til aviser slik at de kunne trykke resultatetene i 23:00 utgavene sine. Men etter at Los Angeles Times i 1940 trykket resultatene for tidlig, slik at de ankomne gjestene kunne lese hvem som vant, f\xc3\xb8r prisen ble delt ut, innf\xc3\xb8rte Akademiet hemmelig avstemning med lukkede konvolutter slik vi kjenner det i dag._NEWLINE_Interessen for utdelingen har alltid v\xc3\xa6rt stor, og fra og med den andre utdelingen ble den overf\xc3\xb8rt i media (en times live-sending p\xc3\xa5 en radiostasjon i Los Angeles). Prisen ble delt ut p\xc3\xa5 en bankett frem til 1942, da det stadig h\xc3\xb8yere oppm\xc3\xb8tet krevde at de gikk over til utdeling i en teatersal. Dette har fortsatt frem til i dag. I 1943 ble utdelingen sendt p\xc3\xa5 radio over hele landet, og ogs\xc3\xa5 oversj\xc3\xb8isk slik at utstasjonerte amerikanske soldater kunne f\xc3\xa5 med seg resultatene. 19. mars 1953 ble utdelingen sendt p\xc3\xa5 TV for f\xc3\xb8rste gang fra RKO Pantages Theatre i Hollywood p\xc3\xa5 NBC. Bob Hope var den f\xc3\xb8rste fjernsynsoverf\xc3\xb8rte programlederen. I 1966 ble Oscar-utdelingen for f\xc3\xb8rste gang vist i farger._NEWLINE_I 2002, den 74. Oscar-utdelingen, flyttet utdelingen til Kodak Theatre som er over gaten for Hollywood Roosevelt Hotel, der de f\xc3\xb8rst ble holdt. Utdelingen blir vist p\xc3\xa5 ABC, som har senderettighetene frem til 2008._NEWLINE_I l\xc3\xb8pet av Oscars karriere har utdelingen bare blitt utsatt tre ganger. F\xc3\xb8rste gang var i 1938, da en flom utsatte utdelingen i en uke. I 1968 ble den utsatt to dager for \xc3\xa5 \xc3\xa6re Martin Luther King, som ble begravd 8. mai, dagen utdelingen var satt opp. I 1981 ble utdelingen utsatt en dag etter at president Ronald Reagan hadde blitt skutt under et attentatfors\xc3\xb8k._NEWLINE_Under den f\xc3\xb8rste utdelingen ble det lagt ut billetter for salg for $5, i tillegg til de inviterte gjestene. I dag m\xc3\xa5 du v\xc3\xa6re spesielt invitert for \xc3\xa5 v\xc3\xa6re til stede p\xc3\xa5 utdelingen, og ingen billetter blir lagt ut for salg.\n_START_SECTION_\nNominasjoner\n_START_PARAGRAPH_\nI januar sender Akademiet ut forslagslister til sine medlemmer. For at en film kan foresl\xc3\xa5s, m\xc3\xa5 den v\xc3\xa6re gitt det foreg\xc3\xa5ende \xc3\xa5ret og vare mer enn 40 minutter (bortsett fra kortfilmene). Medlemmene fyller ut sine forslag og sender s\xc3\xa5 tilbake listene til PricewaterhouseCoopers, som er leid inn av Akademiet for \xc3\xa5 sikre avstemningen, innen to uker. Forslagene blir telt opp, og i den siste uken i januar offentliggj\xc3\xb8r Akademiet hvem eller hva som har blitt Oscar-nominert i de forskjellige kategoriene (de som har blitt foresl\xc3\xa5tt flest ganger). Nye lister blir sendt ut til medlemmene i begynnelsen av februar, og medlemmene har to nye uker p\xc3\xa5 seg til \xc3\xa5 velge sine favoritter. Ikke alle kan stemme p\xc3\xa5 alt, men hvem du kan stemme p\xc3\xa5, bestemmes av yrket ditt. Prisen for beste filmregiss\xc3\xb8r kan bare bli stemt p\xc3\xa5 av regiss\xc3\xb8rer osv. Disse resultatene er det bare to personer hos PricewaterhouseCoopers som vet om f\xc3\xb8r konvoluttene \xc3\xa5pnes under utdelingsseremonien._NEWLINE_For \xc3\xa5 sikre sine filmer oppmerksomheten de mener de fortjener, starter filmselskapene kampanjer for sine filmer. Det har tidligere v\xc3\xa6rt mange kontroverser med denne kampanjen, siden de store filmselskapene bruke mye penger p\xc3\xa5 gaver i forbindelse med disse kampanjene. Men Akademiet har strammet inn reglene de siste \xc3\xa5rene, og filmselskapene bruker n\xc3\xa5 tid og krefter p\xc3\xa5 \xc3\xa5 f\xc3\xa5 akademimedlemmene til \xc3\xa5 se filmene deres, enten via speisielle visninger eller utsendelse av DVD-er._NEWLINE_I tillegg til prisene som blir stemt frem, bestemmer styret i Akademiet hvem som skal nomineres til vitenskapelige og tekniske priser, samt hvem som skal f\xc3\xa5 \xc3\xa6res- og spesialpriser. Blant spesialprisene er Irving G. Thalberg Memorial Award, en pris gitt til en produsent som har produsert h\xc3\xb8ykvalitetsfilmer over en lang periode. Jean Hersholt Humanitarian Award blir gitt til en som har stilt bransjen i et positivt lys med sitt humanit\xc3\xa6re arbeid. Gordon E. Sawyer Award blir gitt til en som har tekniske bidrag som har tjent bransjen godt. Den f\xc3\xb8rste er en bronsebyste av Thalberg, de to siste er Oscar-statuetter. Disse blir ikke n\xc3\xb8dvendigvis delt ut hvert \xc3\xa5r. Det deles ogs\xc3\xa5 ut \xc3\xa6res- og spesialpriser, som blir bestemt fra \xc3\xa5r til \xc3\xa5r._NEWLINE_De vitenskapelige og tekniske prisene bestemmes av styret etter r\xc3\xa5d fra en komite best\xc3\xa5ende av fagmennesker. Disse trenger ikke v\xc3\xa6re knyttet opp mot en bestemt film, men kan fortjenes over tid.\n_START_SECTION_\nUtdelingsseremonier\n_START_PARAGRAPH_\n\xe2\x96\xbc  Oscar-utdelinger_NEWLINE_\xc2\xa0 Den 1. Oscar-utdelingen_NEWLINE_\xc2\xa0 Den 3. Oscar-utdelingen_NEWLINE_\xc2\xa0 Den 12. Oscar-utdelingen_NEWLINE_\xc2\xa0 Den 23. Oscar-utdelingen_NEWLINE_\xc2\xa0 Den 28. Oscar-utdelingen_NEWLINE_\xc2\xa0 Den 32. Oscar-utdelingen_NEWLINE_\xc2\xa0 Den 41. Oscar-utdelingen_NEWLINE_\xc2\xa0 Den 61. Oscar-utdelingen_NEWLINE_\xc2\xa0 Den 64. Oscar-utdelingen_NEWLINE_\xc2\xa0 Den 70. Oscar-utdelingen_NEWLINE_\xc2\xa0 Den 71. Oscar-utdelingen_NEWLINE_\xc2\xa0 Den 72. Oscar-utdelingen_NEWLINE_\xc2\xa0 Den 73. Oscar-utdelingen_NEWLINE_\xc2\xa0 Den 74. Oscar-utdelingen_NEWLINE_\xc2\xa0 Den 75. Oscar-utdelingen_NEWLINE_\xc2\xa0 Den 76. Oscar-utdelingen_NEWLINE_\xc2\xa0 Den 77. Oscar-utdelingen_NEWLINE_\xc2\xa0 Den 78. Oscar-utdelingen_NEWLINE_\xc2\xa0 Den 79. Oscar-utdelingen_NEWLINE_\xc2\xa0 Den 80. Oscar-utdelingen_NEWLINE_\xc2\xa0 Den 81. Oscar-utdelingen_NEWLINE_\xc2\xa0 Den 82. Oscar-utdelingen_NEWLINE_\xc2\xa0 Den 83. Oscar-utdelingen_NEWLINE_\xc2\xa0 Den 84. Oscar-utdelingen_NEWLINE_\xc2\xa0 Den 85. Oscar-utdelingen_NEWLINE_\xc2\xa0 Den 86. Oscar-utdelingen_NEWLINE_\xc2\xa0 Den 87. Oscar-utdelingen_NEWLINE_\xc2\xa0 Den 88. Oscar-utdelingen_NEWLINE_\xc2\xa0 Den 89. Oscar-utdelingen_NEWLINE_\xc2\xa0 Den 90. Oscar-utdelingen_NEWLINE_\xc2\xa0 Den 91. Oscar-utdelingen'